มูดี้ส์กับหนี้
คนที่ไม่ได้อยู่ในแวดวงเศรษฐกิจอาจจะงงว่า ทำไมสถาบันจัดอันดับเครดิตชั้นนำของโลก อย่าง มูดี้ส์ อินเวสเตอร์ เซอร์วิส จึงได้จริงจังกับตัวเลขการขาดทุนที่รัฐบาลต้องรับภาระจากโครงการรับจำนำข้าว
6 มิ.ย. 2556

คนที่ไม่ได้อยู่ในแวดวงเศรษฐกิจอาจจะงงว่า ทำไมสถาบันจัดอันดับเครดิตชั้นนำของโลก อย่าง มูดี้ส์ อินเวสเตอร์ เซอร์วิส จึงได้จริงจังกับตัวเลขการขาดทุนที่รัฐบาลต้องรับภาระจากโครงการรับจำนำข้าว
และทำไมประเทศไทยจะต้องสนใจกับความเห็นของมูดี้ส์ และคิดว่าเป็นเรื่องใหญ่โตทางเศรษฐกิจ
โครงการรับจำนำข้าวข้าวทุกเมล็ดเป็นโครงการประชานิยมของรัฐบาลชุดนี้ เปิดรับจำนำข้าวจากเกษตรกรในราคาข้าวเปลือกตันละ 1.5 หมื่นบาท ทำโครงการผ่านธนาคารเพื่อการเกษตรและสหกรณ์การเกษตร (ธ.ก.ส.) เมื่อนำข้าวเก็บในโกดังและระบายข้าวออกไปได้แล้ว จึงจะเริ่มนับผลการดำเนินโครงการว่าขาดทุนเท่าไร
หากโครงการนี้ขาดทุนรัฐบาลจะต้องจัดสรรงบประมาณแผ่นดินไปชดเชยให้กับ ธ.ก.ส.ที่เป็นคนแบกรับภาระช่วงแรกให้ก่อน ซึ่งผลการขาดทุนนี้จะถือเป็นหนี้สาธารณะของประเทศ ยิ่งขาดทุนมาก สัดส่วนหนี้ก็จะมากขึ้น ประเทศใดมีหนี้สูงถือว่าประเทศนั้นอ่อนแอมีโอกาสเกิดวิกฤตเศรษฐกิจสูง เหมือนที่กำลังเกิดในยุโรป